
	Εκδήλωση 

για τη συμπλήρωση 50 χρόνων

από τον θάνατο του Γιώργου Σεφέρη
… Κύπρον, οὗ μ᾿ ἐθέσπισεν …

στο Σπίτι της Κύπρου

Παρουσία του Πρέσβη της Κυπριακής Δημοκρατίας κ. Κυριάκου Κενεβέζου, του τ. Προέδρου της Ελληνικής Δημοκρατίας κ. Προκοπίου Παυλόπουλου πανεπιστημιακών δασκάλων, λογοτεχνών και ανθρώπων των Γραμμάτων, πραγματοποιήθηκε, τη Δευτέρα 20 Δεκεμβρίου 2021, στο Σπίτι της Κύπρου, στην Αθήνα, η εκδήλωση με θέμα «… Κύπρον ου μ΄ εθέσπισεν …», κατάθεση μνήμης και τιμής στον μεγάλο ποιητή της μακράς παράδοσης του Ελληνισμού και του Κόσμου της Κύπρου, Γιώργο Σεφέρη, με τη συμπλήρωση 50 χρόνων από τον θάνατό του.

Η εκδήλωση ξεκίνησε με την προβολή της ταινίας μικρού μήκους του Νίνου Φένεκ Μικελίδη, με τίτλο «…Κύπρον, οὗ μ᾿ ἐθέσπισεν…», μία κινηματογραφική ερμηνεία των ποιημάτων «Σαλαμίνα της Κύπρος» και «Ἑλένη», η οποία έχει τιμηθεί με το Βραβείο Νέου Κινηματογράφου στο Φεστιβάλ Κάρλοβι Βάρι 1964 και το Βραβείο καλύτερης ελληνικής ταινίας μικρού μήκους της Ένωσης Ελλήνων Κριτικών στο Φεστιβάλ Θεσσαλονίκης 1965.

 Χαιρετισμό απηύθυναν, ο Πρέσβης της Κυπριακής Δημοκρατίας κ. Κυριάκος Κενεβέζος και ο τ. Πρόεδρος της Ελληνικής Δημοκρατίας κ. Προκόπιος Παυλόπουλος.
Στο πλαίσιο της εκδήλωσης μίλησαν, ο βιβλιογράφος, ποιητής κ. Δημήτρης Δασκαλόπουλος, με θέμα «…Κύπρον, οὗ μ᾿ ἐθέσπισεν… 65 χρόνια μετά», ο Καθηγητής Νεότερης Ιστορίας του Πανεπιστημίου Νεάπολις Πάφου, πρ. Πρέσβης της Κυπριακής Δημοκρατίας κ. Γιώργος Γεωργής, με θέμα «Ο διπλωμάτης Γεώργιος Στυλιανού Σεφεριάδης» και η φιλόλογος, πρ. Μορφωτική Ακόλουθος Πρεσβείας Κυπριακής Δημοκρατίας κ. Ελένη Αντωνιάδου με θέμα ο «Γιώργος Σεφέρης - Νίκος Κρανιδιώτης: Η συνάντηση».

Η εκδήλωση που πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κυπριακής Δημοκρατίας θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου  https://diavlos.grnet.gr/room/1607?eventid=10547
21 Δεκεμβρίου 2021

